Návrh na zmenu gestora a termínu úlohy C.4 z uznesenia vlády Slovenskej republiky č. 980 zo 4. septembra 2002

V súvislosti s plnením úlohy C.4. uznesenia vlády Slovenskej republiky č. 980 zo 4. septembra 2002 k vyhodnoteniu výsledkov pilotných projektov, návrhu            na vykonanie legislatívno-regulačných úprav podporujúcich spoločné obstarávanie viacerých obstarávateľov a  návrhu realizačného plánu ďalšieho postupu pri uplat-ňovaní spoločného obstarávania viacerých obstarávateľov, číslo materiálu: 6362/2002, ktorého predkladateľom bol podpredseda vlády a minister dopravy, pôšt a telekomunikácií  bola predložená na Úrad pre verejné obstarávanie žiadosť Ministerstva obrany Slovenskej republiky o usmernenie pri jej plnení. Na základe          porovnania materiálu predloženého na pripomienkové konanie a materiálu predloženého na rokovanie vlády Slovenskej republiky bol zistený rozdiel.

V pôvodnom návrhu spracovateľov predmetného materiálu, ktorý bol predložený na pripomienkové konanie, bol určený za nositeľa úlohy Úrad vlády Slovenskej republiky, ktorý ku gestorstvu úlohy neuplatnil pripomienku. Pri úpravách dokumentu došlo k formálnej chybe: pred predložením na rokovanie vlády Slovenskej republiky boli k nemu pridaní aj ministri a predsedovia ostatných ústredných orgánov štátnej správy SR, ktorých pôvodný materiál neuvádzal.

Nositeľmi úlohy C.4. citovaného uznesenia sú vedúci Úradu vlády Slovenskej republiky, ministri a predsedovia ostatných ústredných orgánov štátnej správy Slovenskej republiky.

Takto smerovaná úloha nemá jednoznačne určeného gestora, čo by mohlo spôsobiť, že na rokovanie vlády by mohla byť predložená analýza za každý ústredný orgán štátnej správy samostatne. 

Na základe vyššie citovaného zdôvodnenia predkladám návrh na zmenu gestora úlohy C.4. uznesenia vlády Slovenskej republiky č. 980                                    zo 4. septembra 2002, ktorým sa upresňuje gestor. Vzhľadom k tejto navrhovanej zmene sa navrhuje posun termínu predloženia analýzy právnych predpisov             vo vzťahu na plánovanie a kontrolu efektívnosti a hospodárnosti vynakladania finančných prostriedkov pri uzatváraní zmlúv na obstaranie tovarov alebo služieb    na rokovanie vlády Slovenskej republiky.

Takto definovaná úloha C.4. uznesenia vlády Slovenskej republiky č. 980         zo 4. septembra 2002 prispeje nielen k zjednodušeniu splnenia úlohy, ale aj k jej prerokovaniu na zasadnutí vlády Slovenskej republiky.